Anni Matthiesen (V), 2025-12-09:
Tak for det, formand.
Når jeg står her i dag og skal tale om landdistriktsredegørelsen, så må jeg sige, at jeg selvfølgelig gør det både som Venstres landdistriktsordfører, jeg gør det faktisk også lidt som Venstres turismeordfører og for den sags skyld også som Venstres børne- og undervisningsordfører, men jeg gør det måske også rigtig meget bare som Anni.
For jeg er født og opvokset i landdistrikterne, jeg bor selv i en lille landsby i det sydjyske, hvor der er omkring 600 indbyggere.
Jeg er faktisk en af dem, der bor og lever på landet.
Jeg tager de lange køreture, jeg bruger de lokale foreninger og handler i de lokale butikker.
For mig og for Venstre er det en helt grundlæggende værdi, at Danmark skal være et land, hvor man både kan leve, bo og arbejde i hele landet.
By og land er jo tæt, tæt forbundne, og derfor er det vigtigt med den her geografiske balance.
Jeg må sige, at landsdelene har hver deres styrker, og livet skal jo ikke være det samme på Vesterbro som i Vestjylland, men det skal altid være muligt at leve et godt og trygt liv i alle dele af Danmark.
I Venstre tror vi på, at landdistrikterne styrker og faktisk har en del styrker.
Vi tror på de fællesskaber, hvor både foreninger, erhvervsliv og frivillige løfter i flok.
Vi tror på den virkelyst, der findes i de mindre byer, og som er med til at skabe liv og udvikling.
Vi tror på, at der er masser, og heldigvis for det, af ildsjæle, som gerne vil skabe noget nyt i deres landsby.
Det her er det fundament, som vi jo så skal værne om for at sikre, at der fortsat er plads til de her lokale arbejdspladser og for den sags skyld også plads til lokal vækst.
I 17 kommuner er turismen ansvarlig for mere end 10 pct. af den samlede beskæftigelse.
Jeg gentager lige: I 17 af vores lands kommuner er turismen ansvarlig for mere end 10 pct. af den samlede beskæftigelse, og af de 17 kommuner er 14 faktisk beliggende længere væk fra en stor by.
Der mener jeg, at den her del ikke kan undervurderes, og derfor er jeg også stolt af, at Venstre i den her regering har haft et rigtig stort fokus på at udvikle og understøtte dansk turisme, bl.a. med en ny national turismestrategi og også med rigtig mange millioner til at være med til at understøtte den danske turisme også uden for de store byer.
Når vi så taler om udvikling i landdistrikterne, må vi ikke glemme, at beskæftigelsen faktisk i de her år er tårnhøj i rigtig mange af landdistriktskommunerne.
Lad mig bare lige nævne et par af dem, som jeg selv bor tæt på.
I Billund, i Tønder og i Vejen er ledigheden faktisk helt nede omkring 2 pct.
Det er et tydeligt tegn på, at her er der stærke virksomheder, der er stærke lokalsamfund, og der er en lokalbefolkning, der ser værdien i at være en del af det arbejdende fællesskab.
Landdistriktsredegørelsen viser også noget om det her fællesskab, som rigtig mange vælger at være en del af allerede fra en ung alder, og her tænker jeg lidt på alle de unge mennesker, som netop i landdistrikterne vælger at tage et fritidsjob.
Jeg er stolt, når jeg kan sige her fra talerstolen, at i en kommune som Varde er det f.eks. 47,7 pct. af alle unge mellem 13 og 17 år, som har et fritidsjob.
Jeg synes, det er vildt imponerende, og jeg synes faktisk, at der er rigtig mange kommuner, måske også lidt længere østpå, som kunne tage lidt ved lære af det.
Hvorfor er det, at jeg rigtig gerne vil understrege det?
Det er, fordi min overbevisning er, at hvis man som ung får en tilknytning til en arbejdsplads, hvis man får muligheden for også at kunne tjene sine egne lommepenge og for den sags skyld lære at administrere de penge, man tjener, måske endda oveni lærer at stå op til tiden og tage et ansvar, så tror jeg på, at det er noget af det, man nyder gavn af resten af livet.
Og hvem ved, det er måske endda via fritidsjobbet, at man finder ud af, hvad det egentlig er, man gerne vil beskæftige sig med, eller i det hele taget finder ud af, at det med selv at gøre en indsats og kunne tjene nogle penge er noget af det, der kan komme en selv til gavn.